Wuhančicy-Koblica
Wuhančicy-Koblica (němsce Weigsdorf-Köblitz) je něhdyša gmejna na samym juhu Budyskeho wokrjesa a wot lěta 1999 gmejnski dźěl Kumwałda.
Gmejna nasta w lěće 1930 přez zjednoćenje dotal samostatneju gmejnow Wuhančicy a Koblica.
Geografija[wobdźěłać | žórłowy tekst wobdźěłać]
Wjes leži w Hornjej Łužicy něhdźe dźesać kilometrow južnje Budyšina při zwjazkowej dróze 96 do Žitawy, kotraž přeprěkuje zapadny dźěl wsy. Wuhančicy-Koblica leži na zapadnym zachodźe Kumwałdskeho doła mjez Wbohowom na zapadźe a Kumwałdom na wuchodźe. Južnje Wuhančic nadeńdźe so wjeska Wjerbjež a přesmyk dróhi ze samsnym mjenom.
Kumwałdźanka běži na sewjernej kromje wsy z wuchoda do zapada, hdźež so do Sprjewje wuliwa.
Stawizny[wobdźěłać | žórłowy tekst wobdźěłać]
Wokoło hata na wuchodźe gmejnskeho dźěla ležace Wuhančicy naspomnichu so prěni raz pisomnje w lěće 1350 jako Wygandistorf,[1] Koblica w lěće 1419 jako Cobelitz.[2] Wuchadźejo z wjesneju mjenow nastachu Wuhančicy prawdźepodobnje hakle za čas němskeje kolonizacije Hornjeje Łužicy, mjeztym zo je Koblica serbskeho pochada. Cyrkwinsce słušatej wobě wjesce do Kumwałdskeje ewangelskeje wosady.
Wobydlerstwo[wobdźěłać | žórłowy tekst wobdźěłać]
W lěće 1890 mějachu Wuhančicy 386 wobydlerjow a Koblica 278. Do Druheje swětoweje wójny ležeše ličba wobydlerstwa pola 875 (1939). Wulki skok wučini přichad přesydlencow z něhdyšich wuchodnych kónčin Němskeje po 1945, tak zo bydlachu 1950 hižo 1171 wobydlerjow w gmejnje. Přez industrielne wuwiće za čas NDR rosće tuta ličba hač do lěta 1990 na 2127.
Arnošt Černik zwěsći w 1950tych lětach 27 serbsce rěčacych wobydlerjow, mjez nimi třo młodostni.[3] To wotpowědowaše 2,5 % cyłkowneho wobydlerstwa.
Wobchad[wobdźěłać | žórłowy tekst wobdźěłać]
We Wuhančicach-Koblicy wotbočuje statna dróha S115, kotraž wjedźe přez Kumwałd do Lubija, wot zwjazkoweje dróhi 96 (Budyšin–Žitawa). Wot 1890 do 1998 měješe gmejna zdobom zastanišćo při železniskej čarje Budestecy–Lubij (do 1928 jenož hač do Hornjeho Kumwałda), při kotrymž zastawachu hač do lěta 1997 tež wosobowe ćahi na relaciji Budyšin–Lubij.
Wšelćizny[wobdźěłać | žórłowy tekst wobdźěłać]
Na skłoninje wyše Wuhančic-Koblicy nadeńdźe so awtocrossowa čara Matschenberg Offroad Arena.
Žórła[wobdźěłać | žórłowy tekst wobdźěłać]
- ↑ Wuhančicy w Digitalnym stawizniskim zapisu městnow Sakskeje (němsce)
- ↑ Koblica w Digitalnym stawizniskim zapisu městnow Sakskeje (němsce)
- ↑ Ludwig Elle: Sprachenpolitik in der Lausitz. Ludowe nakładnistwo Domowina, Budyšin 1995. [1094 wobydlerjow, z nich 15 dorosćenych z aktiwnymi znajomosćemi serbšćiny, 9 z pasiwnymi, 3 serbske dźěći a młodostni, 1067 bjez znajomosćow] → wšě wjeski
Wotkazaj[wobdźěłać | žórłowy tekst wobdźěłać]
- Wuhančicy-Koblica w Digitalnym stawizniskim zapisu městnow Sakskeje (němsce)
vec_Latn szl_Latn szl_Latn pol_Latn szl_Latn slk_Latn pol_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn